b"\n_START_ARTICLE_\nSalvador Canals y Vilar\xc3\xb3\n_START_SECTION_\nBiografia\n_START_PARAGRAPH_\nEra fill d'un funcionari destinat a Puerto Rico, per\xc3\xb2 el 1885 va establir-se a Madrid, on es dedic\xc3\xa0 al periodisme. El 1891 fou nomenat redactor a Par\xc3\xads d'El Heraldo de Madrid, fou redactor en cap d'El Mundo i el 1901 cre\xc3\xa0 la revista Nuestro Tiempo (1901-1927), on hi col\xc2\xb7laborarien els principals intel\xc2\xb7lectuals de l'\xc3\xa8poca fins que fou clausurat per la dictadura de Primo de Rivera._NEWLINE_El 1902 fou nomenat secretari de premsa per Antoni Maura i fou elegit diputat pel Partit Conservador pel districte de Valls a les eleccions generals espanyoles de 1903 i 1905 i pel d'\xc3\x81vila a les eleccions generals espanyoles de 1907. El 1908-1909 fou nomenat sotsecretari de la presid\xc3\xa8ncia del Consell de Ministres. Fou novament elegit diputat pels districtes de X\xc3\xa0tiva i Alacant a les eleccions generals espanyoles de 1910, 1914 i 1916, per Val\xc3\xa8ncia a les de 1919, per Lleida a les de 1920 i novament per Alacant a les de 1923._NEWLINE_Des del 1910 fou cap del Partit Conservador a Alacant, i s'aline\xc3\xa0 amb Eduardo Dato e Iradier, per\xc3\xb2 no aconsegu\xc3\xad superar el predomini liberal, i despr\xc3\xa9s de la derrota que pat\xc3\xad el 1918 davant la Conjunci\xc3\xb3 Republicano-Socialista va perdre partidaris dins el seu propi partit. Tot i aix\xc3\xad, fou nomenat novament sotsecretari de la presid\xc3\xa8ncia del Consell de Ministres el 1919-1921 i el 1922, i vicepresident del Congr\xc3\xa9s dels Diputats. Durant la dictadura de Primo de Rivera es va apartar de la pol\xc3\xadtica i el 1930 va dimitir com a cap del Partit Conservador."